ไป‘กสิกร’เหมือน‘เมืองไทย’
กลยุทธ์ผนึกเครือข่ายธุรกิจเป็นเนื้อเดียวลุยวางระบบให้บริการผ่านสาขาทุกแห่ง
7 พ.ค. 2556

กลยุทธ์ผนึกเครือข่ายธุรกิจเป็นเนื้อเดียวลุยวางระบบให้บริการผ่านสาขาทุกแห่ง
กสิกรเมืองไทย ผนึกกำลังเป็นเนื้อเดียวช่องทางเดียวกัน 
นายกฤษฎา ล่ำซำ รองประธานกรรมการและประธานกรรมการกำกับดูแลกิจการ ธนาคารกสิกรไทย กล่าวว่า หลังจากนี้ไปจะเห็นความร่วมมือระหว่างธนาคารกับบริษัท เมืองไทยประกันชีวิต มากขึ้นทั้งในแง่การให้บริการและผลิตภัณฑ์ โดยธนาคารตั้งเป้าหมายสูงสุดไว้ว่า เมื่อลูกค้าเมืองไทยประกันชีวิตเดินเข้ามาในสาขาธนาคารกสิกรไทยจะไม่รู้สึกว่า กำลังมาใช้บริการธนาคาร แต่เป็นการใช้บริการประกัน 
“สององค์กรต้องประกบร่าง โดยไม่ลบแบรนด์ใดแบรนด์หนึ่ง ทั้งสองแบรนด์ยังอยู่ แต่ความรู้สึกลูกค้าทั้งสององค์กรเมื่อใช้บริการของอีกฝั่งจะต้องรู้สึกเหมือนกัน ซึ่งอยู่ระหว่างคุยกับคุณสาระ ล่ำซำ กรรมการผู้จัดการ บริษัท เมืองไทยฯ” นายกฤษฎา กล่าว
นายกฤษฎา กล่าวว่า ธุรกิจธนาคารต้องครบวงจร เมื่อใหญ่จึงจะได้เปรียบในเรื่องฐานลูกค้า และเมื่อขยายแล้วก็จะหยุดไม่ได้ต้องมีบริการให้ลูกค้าครบ
อย่างไรก็ดี สิ่งที่ต้องจัดการภายในคือ เรื่องระบบและพนักงานที่เป็นตัวแทนขายของเมืองไทยประกันชีวิตกับพนักงานของธนาคาร จะทำอย่างไรให้ไม่ทันซ้อนกันในด้านการขาย เพราะสุดท้ายลูกค้าก็ต้องซื้อประกันจากพนักงานคนเดียว
ทั้งนี้ ธนาคารได้วางเป้าหมายว่า ภายใน 2 ปีจากนี้ ลูกค้าของธนาคารที่ปัจจุบันมีอยู่ราว 10.9 ล้านราย จะต้องมีผลิตภัณฑ์ประกันในสัดส่วน 45% และในทางกลับกันฐานลูกค้าของเมืองไทยประกันชีวิตที่มีอยู่ 1.5 ล้านราย จะต้องมีผลิตภัณฑ์ของธนาคารในสัดส่วน 50% 
ปัจจุบันลูกค้าส่วนใหญ่ของเมืองไทยประกันชีวิตจะเป็นกลุ่มระดับบน 30% ระดับกลาง 30% ที่เหลือ 40% เป็นกลุ่มลูกค้าทั่วไปซึ่งต่อไปธุรกิจประกันชีวิตมีโอกาสเติบโตอีกมาก จากปัจจุบันลูกค้าที่มีเงินเหลือจะมองการซื้อประกันเป็นการลงทุน ในขณะที่ลูกค้ากลุ่มอื่นยังลงทุนในประกันชีวิตไม่มาก แต่จะซื้อประกันภัยเป็นหลัก
รายงานข่าวแจ้งว่า นายกฤษฎา และนายสาระ อยู่ระหว่างเดินทางไปประเทศอังกฤษเพื่อศึกษางานธุรกิจประกันภัย ซึ่งจะนำมาต่อยอดผ่านช่องทางธนาคาร